പാര്ട്ടി വിപ്പ് ലംഘിച്ച് മെംബര്ക്കെതിരെ നടപടിക്കൊരുങ്ങി കോണ്ഗ്രസ് കോന്നി: പാര്ട്ടി വിപ്പ് ലംഘിച്ച് കോന്നി ബ്ലോക്ക് പഞ്ചായത്തില് എല്ഡിഎഫ് അവിശ്വാസത്തെ പിന്തുണച്ച കോണ്ഗ്രസ് അംഗം ജിജി സജിക്കെതിരെ കൂറുമാറ്റ നിരോധനനിയമപ്രകാരം തെരഞ്ഞെടുപ്പ് കമ്മീഷനില് പരാതി നല്കുമെന്ന് ഡിസിസി പ്രസിഡന്റ് ബാബു ജോര്ജ് അറിയിച്ചു. കോന്നി ബ്ലോക്ക് പഞ്ചായത്ത് പ്രസിഡന്റിനെതിരെയുള്ള അവിശ്വാസ പ്രമേയ ചര്ച്ചയില് കോണ്ഗ്രസ് അംഗം ജിജി സജി കൂറുമാറി വോട്ട് ചെയ്തത് സിപിഎം ജില്ലാ നേതൃത്വവും കോന്നി എംഎല്എയും നടത്തിയ രാഷ്ട്രീയ കുതിരക്കച്ചവടത്തിന്റെ ഭാഗമായാണെന്ന് ഡിസിസി പ്രസിഡന്റ് ബാബു ജോര്ജ് ആരോപിച്ചു. എംഎല്എ യുടെ അധികാര ദുര്വിനിയോഗവും സിപിഎം പിന്തുടരുന്ന അധാര്മിക രാഷ്ട്രീയത്തിന്റെ പ്രതിഫലനവുമാണ് കോന്നിയില് നടന്നത്. പാര്ട്ടി വിപ്പ് ലംഘിച്ച ജിജി സജിയെ കെപിസിസി പ്രസിഡന്റിന്റെ നിര്ദ്ദേശാനുസരണം കോണ്ഗ്രസിന്റെ പ്രാഥമിക അംഗത്വത്തില് നിന്ന് സസ്പെന്ഡു ചെയ്തതായി ബാബു ജോര്ജ് അറിയിച്ചു. ജില്ലയില് കുതിരകച്ചവടത്തിലൂടെയാണ് സിപിഎം പല പഞ്ചായത്തുകളിലും ഭരണം നടത്തുന്നത്. കൂറുമാറി നേടിയ വിജയത്തിന് സിപിഎം വലിയ വില നല്കേണ്ടിരുമെന്ന് അദ്ദേഹം പറഞ്ഞു.ഇതിനിടെ കോന്നി ബ്ലോക്ക് പഞ്ചായത്തില് ഒത്തുതീര്പ്പ് സാധ്യതകള് ഇല്ലാതാക്കിയതിനു പിന്നില് കോണ്ഗ്രസിലെ ചില നേതാക്കളാണെന്ന ആരോപണമുയര്ന്നു. എം.വി. അന്പിളി പ്രസിഡന്റാകുന്നത് അടൂര് പ്രകാശിന്റെ നിര്ദേശത്തേ തുടര്ന്നാണ്. ജിജി സജിയ്ക്ക് തെരഞ്ഞെടുപ്പില് സീറ്റ് നിഷേധിക്കാനും ശ്രമമുണ്ടായി. ആന്േറാ ആന്റണി എംപി ഇടപെട്ടാണ് സീറ്റ് വാങ്ങി നല്കിയത്. ജില്ലയില് കഴിഞ്ഞ തദ്ദേശ തെരഞ്ഞെടുപ്പിനുശേഷം യുഡിഎഫിന് രണ്ട് ബ്ലോക്ക് പഞ്ചായത്തുകളിലാണ് ഭരണം ഉണ്ടായിരുന്നത്. കോന്നി കൂടി നഷ്ടപ്പെട്ടതോടെ ഇനി കോയിപ്രത്തു മാത്രമാണ് ഭരണം.